Pokano ya Ngwaga le Ngwaga ya 2013—Pokano e Kgolo ya Basupi
KA Matlhatso, October 5, 2013, batho ba le 257 294 ba ne ba bogetse pokano ya bo129 ya ngwaga le ngwaga ya Watch Tower Bible and Tract Society of Pennsylvania. Bangwe ba ne ba le gone ka sebele mme ba bangwe ba gokagantswe ka Internet mo dinageng di le 21. Moragonyana mo mafelobekeng ao, Basupi ba bangwe ba ne ba leba thulaganyo eno e e rekotilweng. Palogotlhe ya ba ba nnileng gone e ne ya nna 1 413 676 mo dinageng di le 31. Pokano eno e ne e feta epe e Basupi ba ga Jehofa ba kileng ba e tshwara.
Fa e sa le ka bo1920, Basupi ba ga Jehofa ba ntse ba gasa dikopano tsa bone mo lefatsheng lotlhe ka founo le radio. Mo motlheng ono, thekenoloji le Internet di letla batho, tota le ba ba kwa mafelong a a kgakalakgakala, go utlwa le go bona ditiragalo ka nako e di diragalang ka yone kgotsa moragonyana.
Bakaulengwe mo makaleng a le mmalwa ba feditse lobaka lo lo fetang ngwaga ba rulaganya ditsela tsa go gokaganya batho ka Internet. Ka mafelobeke a pokano eo, ba setegeniki ba ne ba tlhokometse thulaganyo ba le mo lefelong le go gasiwang go tswa mo go lone kwa Brooklyn, New York. Thulaganyo e ne e bontshiwa mo mafelong a a nang le dinako di le 15 tse di farologaneng.
Dintlha ka Bokhutshwane—Mafelo a a Neng a Gokagantswe ka Internet
Lefelo la konokono: Holo ya Dikopano ya Basupi ba ga Jehofa ya kwa Jersey City, New Jersey, U.S.A. Ba ba neng ba le gone: 4 732
Lefelo le legolo: Perth, Australia. Ba ba neng ba le gone: 7 186
Lefelo le le kwa bokone jo bo kgakala: Fairbanks, Alaska, U.S.A. Ba ba neng ba le gone: 255
Lefelo le le kwa borwa jo bo kgakala: Invercargill, New Zealand. Ba ba neng ba le gone: 190
Lefelo le le kgakalakgakala: Perth, Australia, e e dikilometara di ka nna 18 700 go tswa kwa Jersey City
Dikhamera di le mmalwa di rekota thulaganyo.
Tshedimosetso eo e romelwa kwa sedirisiweng se se kopanyang tshedimosetso e e rekotilweng se bo se tlhopha bidio e e rekotilweng bontle go di gaisa tsotlhe.
Bidio eo e fetisediwa kwa lefelong le thulaganyo e gasiwang go tswa mo go lone.
Go dirwa dibidio tsa boleng jo bo kwa tlase, boleng jo bo fa gare le tsa boleng jo bo kwa godimo.
Dibidio tseo di kgaoganngwa ka dikarolwana tsa metsotswana e le lesome.
Go tswa foo, di fetisediwa mo Internet go dirisiwa khomputara e e tsenyang tshedimosetso mo Internet.
Sedirisiwa se se kwa lefelong le le kgakala se se tsayang dikarolwana tseno tse di farologaneng tsa bidio se di tsenya mo khomputareng e e bolokang tshedimosetso ka nakwana. Go tswa foo, sedirisiwa seno se kopanya dikarolwana tseno go nna bidio e le nngwe e e feletseng.
Batho ba kgona go bona le go utlwa thulaganyo.